J. Vaľová, poslankyňa: (2008-07-01):
K čl. II. Návrh pani poslankyne Národnej rady Slovenskej republiky Ivety Radičovej v § 15 ods. 1 písm. c) zákona, kde za slová „o dieťa do šiestich rokov jeho veku s trvalým pobytom na území Slovenskej republiky“ sa vkladajú slová „vrátane tehotnej ženy od začiatku šiesteho týždňa pred očakávaným dňom pôrodu“, smeruje k zvýhodňovaniu okruhu osôb nevykonávajúcich zárobkovú činnosť a neodvádzajúcich poistné do systému sociálneho poistenia oproti poistencom, ktorí sú ako zamestnanec a povinne poistená samostatne zárobkovo činná osoba už povinne dôchodkovo poistení. Predĺženie platenia poistného na dôchodkové poistenie štátom aj na obdobie šesť týždňov pred pôrodom za všetky tehotné ženy by neodstránilo existujúci rozdiel, naopak, štát by tým platil poistné na dôchodkové poistenie aj za tehotné ženy, ktoré do systému sociálneho systému nikdy neprispievali, a nevznikol by im nárok na materské. Podľa § 15 ods. 1 písm. c) zákona je povinne dôchodkovo poistená fyzická osoba s trvalým pobytom na území Slovenskej republiky, ktorá sa riadne stará o dieťa do šiestich rokov jeho veku s trvalým pobytom na území Slovenskej republiky, ak nie je dôchodkovo poistená podľa písmena a) alebo písmena b), nebol jej priznaný predčasný starobný dôchodok alebo invalidný dôchodok, nedovŕšila vek potrebný na nárok na starobný dôchodok a podala prihlášku na dôchodkové poistenie z dôvodu tejto starostlivosti. (Hlas v pléne.) Prosím vás pekne, keby ste ma nevyrušovali, pán kolega. Ďakujem veľmi pekne. Po prijatí návrhu poslankyne Národnej rady Slovenskej republiky Ivety Radičovej by podľa § 15 ods. 1 písm. c) zákona bola povinne dôchodkovo poistená fyzická osoba s trvalým pobytom na území Slovenskej republiky vrátane tehotnej ženy od začiatku šiesteho týždňa pred lekárom ukončeným očakávaným dňom pôrodu, ktorá sa riadne stará o dieťa do šiestich rokov jeho veku s trvalým pobytom na území Slovenskej republiky, ak nie je dôchodkovo poistená podľa písmena a) alebo podľa písmena b), nebol jej priznaný predčasný starobný dôchodok alebo invalidný dôchodok, nedovŕšila vek potrebný na nárok na starobný dôchodok a podala prihlášku na dôchodkové poistenie z dôvodu tejto starostlivosti. Návrh poslankyne a kolegyne Ivety Radičovej by teda vo vzťahu ku zamestnankyni a povinne dôchodkovo poistenej samostatne zárobkovo činnej osobe nič neriešil, lebo pôvodným znením uvedeného ustanovenia by bol tento okruh poistenkýň naďalej vylúčený  z okruhu fyzických osôb uvedených v § 15 ods. 1 písm. c) zákona. K bodu 2. V súvislosti s navrhovanou novelou v § 22 ods. 1 zákona sa za druhú vetu dopĺňa nová veta, ktorá znie: „Tehotnej žene uvedenej v § 15 ods. 1 písm. c), ktorá podala prihlášku na dôchodkové poistenie do 30 dní pred očakávaným dňom pôrodu, vzniká povinné dôchodkové poistenie od začiatku šiesteho týždňa pred očakávaným dňom pôrodu.“ Tu by som rada poukázala na to, že ak sa prihlási poistenec, ktorý je zamestnanec alebo povinne poistená samostatne zárobkovo činná osoba, na dôchodkové poistenie z dôvodu starostlivosti o novonarodené dieťa, môže tak byť najskôr až odo dňa, ktorý nasleduje po skončení nároku na materské, teda od začiatku čerpania rodičovského príspevku, v čase poberania materského príspevku patrí zamestnankyňa a povinne poistená samostatne zárobkovo činná osoba do okruhu povinne dôchodkovo poistených osôb podľa § 15 písm. a), b) zákona, pričom v tomto období nemajú povinnosť podľa § 140 zákona platiť poistné. Podľa návrhu pani poslankyne Ivety Radičovej by podávala prihlášku na dôchodkové poistenie fyzická osoba, ktorá už povinne dôchodkovo poistenou osobou je. Za poistencov, zamestnancov a povinne dôchodkovo poistené samostatne zárobkovo činné osoby v období čerpania materského napriek skutočnosti, že prispievali do systému sociálneho poistenia, štát poistné neplatí. Naproti tomu za fyzickú osobu, ktorá nie je dôchodkovo poistená a pred narodením dieťaťa do systému dôchodkového poistenia neprispievala, štát odo dňa narodenia dieťaťa poistenie platí. Uvedený problém, ktorý má negatívny dopad na poistencov, ktorí pred narodením dieťaťa do systému sociálneho poistenia prispievali, a si dovolím povedať, že túto časť som konzultovala s ministerstvom práce a sociálnych vecí, pretože, ako vieme, na svete je legislatívny plán vlády, a táto jasne deklaruje, ktoré zákony bude upravovať, pretože ja mám niekedy pocit, že ministerstvo práce na niečom pracuje a zrazu sa niečo vytiahne, čo sa považuje, že toto je náš návrh, aj keď to už máme v legislatívnom pláne vlády, Ministerstvo práce, sociálnych vecí a rodiny Slovenskej republiky chce odstrániť v pripravovanej novele zákona o sociálnom poistení, a to, myslím si, lepším návrhom. Vzhľadom na to, že zamestnanci a povinne dôchodkovo poistené samostatne zárobkovo činné osoby sú v období čerpania materského dôchodkovo poistené, nepovažujeme za legislatívne možné upravovať § 15 ods. 1 písm. c) zákona, ale navrhujeme riešiť iba otázku platenia poistného štátom v § 128 ods. 5 zákona. Z dôvodu, aby ekonomicky aktívni poistenci neboli v nevýhodnejšom postavení ako fyzické osoby, ktoré nikdy nepracovali, sa navrhuje, aby štát platil poistné na dôchodkové poistenie za zamestnankyne a samostatne zárobkovo činné osoby nielen v období od nástupu na rodičovskú dovolenku, ale už aj v období poberania materského. Súčasne s navrhovanou zmenou sa navrhuje predĺženie lehoty na podanie prihlášky, čo je opäť konzultované s ministerstvom práce, na dôchodkové poistenie z dôvodu starostlivosti o novonarodené dieťa z 15 dní na 30 dní, nakoľko sa ukázalo, že 15-dňová lehota je nepostačujúca. Samozrejme, budete vedieť, v ktorom paragrafe to znenie je, ale v ktorom sa mení. Z uvedených dôvodov nesúhlasím s predloženou novelou poslankyne Národnej rady Slovenskej republiky Ivety Radičovej na vydanie zákona, ktorým sa mení a dopĺňa zákon č. 595/2003 Z. z. zákona o dani z príjmov v znení neskorších predpisov a o zmene a doplnení niektorých zákonov v znení neskorších predpisov, a navrhujeme si počkať na vlastne uvedenú novelu zákona o sociálnom poistení podľa legislatívneho plánu vlády, pretože vláda to vlastne takto navrhuje. A z tohto dôvodu teda ja osobne za tento návrh by som povedala, že treba si ho zvážiť. A ja osobne v týchto častiach, ktoré som vytkla, určite hlasovať nebudem. A myslím si, že neriešia, ba skôr, naopak, v niektorých častiach znevýhodňujú poistencov. Ďakujem veľmi pekne.